Banai Péter Benő: a költségvetési törvényjavaslat mindenki számára hozzáférhető | Hír.ma
Banai Péter Benő: a költségvetési törvényjavaslat mindenki számára hozzáférhető
2015.09.10 05:29
A költségvetési törvényjavaslat nyilvános, bárki számára hozzáférhető a mintegy 1200 oldalas dokumentum, amely egy-két oldalba sűrítve összefoglalva is bemutatja a mintegy 17 ezer milliárdnyi közpénz felhasználását - mondta a Nemzetgazdasági Minisztérium (NGM) államháztartásért felelős államtitkára csütörtökön az M1 aktuális csatornán.
Banai Péter Benő a műsorvezető ismertetésére, miszerint a költségvetés átláthatóságát vizsgáló civil szervezet nemzetközi felmérése, az úgynevezett Open Budget Survey 2015 jelentése szerint a nyilvánosságot jobban be kellene vonni a büdzsébe és erősíteni kellene a parlament ellenőrző szerepét, elmondta: olyan civil szervezetről van szó, amelyik nem az unió összes tagállamát tekintette át, csak annak felét.
Így az a megállapítás, hogy az uniós országok közül Magyarországon a legrosszabb a költségvetési átláthatósági helyzet, félrevezető - mondta. A két évvel ezelőtti adatokból készített vizsgálat alapján az intézet 102 országból a 60. helyre sorolta Magyarországot, most pedig a 45. helyre, meglehetősen szubjektív tényezők alapján - közölte.
Kitért arra, hogy a felméréshez adatot szolgáltató magyarországi szervezet, a Költségvetési Felelősség Intézet egy budapesti gazdasági társaság, amelyik szubjektív nézőpontból vizsgálta a költségvetési folyamatokat, ahogy a nemzetközi szervezet is - mondta.
Szavai szerint az is sokatmondó, hogy nem kötelező adatszolgáltatásról van szó, és nem hivatalos állami szervek vesznek részt benne.
Szólt arra is, hogy a szervezet a polgárok bevonását javasolja a költségvetés összeállításába. Ez egy polgári demokráciában azt jelenti, hogy az Országgyűlés, a polgárok által megválasztott legfőbb szervezet dönt a költségvetésről, ami így van az EU összes országában, és Magyarországon is - folytatta az államtitkár, hozzátéve: vannak olyan, a kormánytól független hivatalos szervek, amelyek megnézik a költségvetést, így az Állami Számvevőszék, vagy a Költségvetési Tanács. Magyarországon mindkét szervezet működik és nyilvános véleményt alkot a költségvetési javaslatról - hangsúlyozta Banai Péter Benő.